Úradný vestník L 373 , 21/12/1992 S. 0001 - 0003



Nariadenie Rady (EHS) č. 3637/92 z 27. novembra 1992 o systéme rozdeľovania tranzitných práv (ekobodov) pre ťažké nákladné vozidlá registrované v členskom štáte s celkovou hmotnosťou nad 7,5 tony pri tranzite cez Rakúsko RADA EURÓPSKYCH SPOLOČENSTIEV, so zreteľom na Zmluvu o založení Európskeho hospodárskeho spoločenstva, najmä na jej článok 75, so zreteľom na návrh Komisie, so zreteľom na stanovisko Európskeho parlamentu [1], so zreteľom na stanovisko Hospodárskeho a sociálneho výboru [2], keďže medzi Rakúskou republikou a Európskym hospodárskym spoločenstvom bola dosiahnutá dohoda o tranzite tovarov po cestách a železnici [3], keďže článok 15 uvedenej dohody stanovuje zníženie znečisťovania spôsobeného ťažkými nákladnými vozidlami, ktoré používajú rakúske územie na tranzit, čo sa má dosiahnuť znížením celkových emisií NOx z ťažkých nákladných vozidiel s celkovou hmotnosťou nad 7,5 tony o 60 % v priebehu dvanástich rokov od uzatvorenia dohody, čiže do konca roku 2003; keďže tieto celkové emisie NOx budú vyjadrené počtom bodov (ekobodov), ktoré vozidlá budú používať na povolenie tranzitu cez Rakúsko; keďže dohoda stanovuje, že príslušné rakúske orgány poskytnú spoločenstvu uvedené ekobody, ktoré spoločenstvo rozdelí medzi svoje členské štáty v súlade so svojimi vlastnými pravidlami a postupmi; keďže je potrebné vytvoriť pravidlá, ktorými sa bude riadiť rozdelenie a spravovanie ekobodov poskytnutých spoločenstvu; keďže ekobody by mala členským štátom poskytnúť Komisia; keďže 96,66 % z celkového počtu ekobodov by malo byť rozdelených medzi členské štáty podľa dohodnutého systému, ktorý je založený na dopravných vzťahoch s Rakúskom na rok 1991; keďže členské štáty by mali v pravý čas Komisii vrátiť tie ekobody, ktoré pravdepodobne na základe dostupných údajov nevyužijú do konca príslušného roka; keďže Komisia by si mala ponechať zostávajúce a vrátené body ako rezervu na rozdelenie podľa dohodnutých objektívnych kritérií pre kompenzovanie určitých členských štátov, a to najneskôr mesiac pred koncom príslušného roka; keďže pri rozdeľovaní tejto rezervy podľa objektívnych kritérií bude Komisii pomáhať výbor zriadený článkom 4 rozhodnutia Rady č. 92/577/EHS z 27. novembra 1992 týkajúceho sa uzatvorenia dohody medzi Európskym hospodárskym spoločenstvom a Rakúskou republikou o tranzite tovarov po cestách a železnici [4], PRIJALA TOTO NARIADENIE: Článok 1 Toto nariadenie vytvára systém rozdeľovania ekobodov poskytnutých spoločenstvu na základe článku 15 Dohody medzi Európskym hospodárskym spoločenstvom a Rakúskou republikou o tranzite tovarov po cestách a železnici medzi zainteresovaných dopravcov. Článok 2 1. Počet ekobodov zodpovedajúci 96,66 % ich celkového počtu sa rozdelí medzi členské štáty podľa systému rozdeľovania uvedeného v prílohe I. 2. Tieto ekobody na príslušný rok sa každý rok poskytnú členským štátom v dvoch častiach, a to prvá časť do 1. októbra predchádzajúceho roka a druhá časť do 1. marca príslušného roka. Článok 3 1. Príslušné orgány členských štátov rozdelia v súlade s článkom 2 im poskytnuté ekobody zainteresovaným dopravcom so sídlom na ich území. 2. Príslušné orgány členských štátov každý rok najneskôr do 15. októbra vrátia Komisii všetky ekobody, ktoré sa na základe dostupných údajov a odhadov prepravy na posledný mesiac daného roka pravdepodobne nevyužijú do konca roka. Článok 4 1. Ekobody, ktoré sa v súlade s článkom 2 nerozdelia medzi členské štáty, ako aj tie, ktoré sa v súlade s článkom 3 vrátia Komisii, budú tvoriť rezervu spoločenstva. 2. Ekobody tvoriace rezervu spoločenstva Komisia pridelí členským štátom v súlade s postupom stanoveným v článku 5, a to najneskôr mesiac pred koncom daného roka s ohľadom na spôsob, akým každý členský štát spravoval jemu pridelené ekobody, a na objektívne potreby dopravcov každého členského štátu, čo môže byť stanovené najmä na základe týchto kritérií: - osobitné postavenie Talianska a Grécka, ako je uvedené v prílohe II, - nevýhodné počiatočné postavenie, - problémy s technickou modernizáciou vozidlového parku v oblasti emisií NOx, - geografické pomery, - nepredvídané udalosti. Článok 5 Komisii bude pomáhať výbor zriadený článkom 4 rozhodnutia č. 92/577/EHS. Zástupca Komisie predloží výboru návrh pridelenia ekobodov z rezervy spoločenstva. Výbor poskytne svoje stanovisko k návrhu v rámci lehoty, ktorú môže stanoviť predseda podľa naliehavosti danej záležitosti. V prípade rozhodnutí, ktoré má prijať Rada na návrh Komisie, stanovisko poskytne väčšina ustanovená v článku 148 ods. 2 Zmluvy. Hlasy zástupcov členských štátov vo výbore sa vážia spôsobom stanoveným v danom článku. Predseda nehlasuje. Komisia prijme zamýšľané pridelenie, ak je v súlade so stanoviskom výboru. Ak zamýšľané pridelenie nie je v súlade so stanoviskom výboru alebo stanovisko výboru nebolo poskytnuté, Komisia bezodkladne predloží Rade návrh na pridelenie ekobodov z rezervy spoločenstva. Rada koná na základe kvalifikovanej väčšiny. Ak po uplynutí obdobia štyroch týždňov od dátumu žiadosti Rada nekonala, navrhované pridelenie ekobodov prijme Komisia. Článok 6 Toto nariadenie nadobúda účinnosť v ten istý deň ako dohoda medzi Európskym hospodárskym spoločenstvom a Rakúskou republikou o tranzite tovarov po cestách a železnici. Toto nariadenie je záväzné vo svojej celistvosti a je priamo uplatniteľné vo všetkých členských štátoch. V Bruseli 27. novembra 1992 Za Radu predseda J. Patten [1] Stanovisko doručené 20. novembra 1992 (zatiaľ neuverejnené v úradnom vestníku). [2] Stanovisko doručené 24. novembra 1992 (zatiaľ neuverejnené v úradnom vestníku). [3] Ú. v. ES L 373, 21.12.1992, s. 4. [4] Ú. v. ES L 373, 21.12.1992, s. 4. -------------------------------------------------- PRÍLOHA I Systém rozdelenia ekobodov Členský štát | Jednotky | Belgicko | 32500 | Dánsko | 40500 | Nemecko | 482500 | Grécko | 60500 | Španielsko | 1200 | Francúzsko | 5000 | Írsko | 1000 | Taliansko | 510000 | Luxembursko | 5000 | Holandsko | 123500 | Portugalsko | 400 | Spojené kráľovstvo | 8500 | Celkom: | 1270600 | -------------------------------------------------- PRÍLOHA II Osobitné postavenie uvedené v prvej zarážke článku 4 ods. 2 Z normálnej rezervy 3,34 % z celkového počtu ekobodov sa na prioritnom základe a v súlade so systémom rozdelenia v prílohe I pridelí časť zodpovedajúca 0,41 % z celku (odhadovaný ekvivalent k 5430 jednotkám v prílohe I) zásadne Taliansku a Grécku. --------------------------------------------------